**Multidisciplinary Association for Psychedelic Studies** (**MAPS**, suom. *Psykedeelien tutkimuksen monialainen yhdistys*) on yleishyödyllinen yhteisö, jonka tavoitteena on luoda ja levittää tutkimustietoa psykedeeleistä. MAPS on Yhdysvaltain verohallinnon vahvistama järjestö, jonka toimialoja ovat tutkimus ja koulutus. MAPS:n perusti filosofian tohtori Rick Doblin vuonna 1986. Sen päämaja on tällä hetkellä Santa Cruzissa, Kaliforniassa. MAPS on asettanut pyrkimyksekseen hoitaa sairauksia, joihin tavanomaiset lääkkeet auttavat rajoitetusti. Tällaisia sairauksia ovat esimerkiksi traumaperäinen stressihäiriö, kipu, päihderiippuvuus ja masennus, johon liittyy kuolemanhalua. MAPS:n pyrkimyksenä on kehittää psykedeeleistä ja kannabiksesta reseptilääkkeitä, sekä tarjota niiden haitoista ja hyödyistä tutkimustietoon pohjaavaa koulutusta.

Saavutukset
-----------

MAPS on tutkinut LSD:n psykoterapeuttisia vaikutuksia syöpäpotilailla sekä toteuttanut FDA:n tukeman tutkimuksen MDMA:n käytöstä psykoterapiassa hoidettaessa traumaperäistä stressihäiriötä. MAPS on ansioitunut myös sponsorina tuettuaan lääkinnällisiä tutkimuksia tekevän professori Lyle Crakerin (Massachusetts Amherstin yliopisto) pyrkimyksiä saada Yhdysvaltain huumepoliisilta lisenssi kannabiksen tuotantolaitosta varten. Järjestö on tukenut myös tohtori Donald Adamsin (Kalifornian yliopisto) tutkimusta kannabisvaporisaattorin vaikutuksista. Tutkimus oli ensimmäinen laatuaan.

MAPS avusti tohtori Charles Grobia suunnittelemaan, hyväksyttämään ja rahoittamaan ensimmäisen yhdysvaltalaisen FDA:n tukeman tutkimuksen MDMA:n vaikutuksista ihmiskoehenkilöihin. 19. heinäkuuta 2010 Journal of Psychopharmacology julkaisi erään MAPS:n kliinisen tutkijan, tohtori Michael Mithoeferin, MDMA-tutkimusten tulokset. MAPS kuvaili tutkimuksia lupaaviksi, ja totesi kyseisen pilottitutkimuksen demonstroivan, että MDMA:lla avustettua, tarkoin seurattua psykoterapiaa voidaan käyttää tarkoin seulotussa ryhmässä potilaita, joilla on krooninen ja muille hoitomuodoille resistentti traumaperäinen stressihäiriö.

Katso myös
----------

* Lääkekannabis
* Psykedeeliterapia

Lähteet
-------

1. ↑  Online Version of Publication 78 *IRS.gov*.  (englanniksi)
2. ↑  Medical Marijuana *MAPS*. Viitattu 21.6.2013. (englanniksi)
3. ↑  Mission *MAPS*.  (englanniksi)
4. ↑  Bradley, Simon: LSD set to make a medical comeback *swissinfo*.  20.12.2007.  (englanniksi)
5. ↑  Brown, David Jay: Treating Agony With Ecstasy *Discover*.  2009.  (englanniksi)
6. ↑  Harris, Gardiner: Researchers Find Study of Medical Marijuana Discouraged *The New York Times*.  18.1.2010.  (englanniksi)
7. ↑  Stafford, Lindsay: The State of Clinical Cannabis Research in the United States *Herbal Gram*.  2010. American Botanical Council.  (englanniksi)
8. ↑  Vaporization as a smokeless cannabis delivery system: a pilot study *PubMed*.  2007. NCBI.  (englanniksi)
9. ↑  Ecstasy 'may help trauma victims' *BBC News*.  19.7.2010.  (englanniksi)
10. ↑  MDMA (Ecstasy)-assisted psychotherapy relieves treatment-resistant PTSD *physorg.com*.  19.7.2010. PhysOrg.com.  (englanniksi)
11. ↑  Mithoefer, Michael et al: The safety and efficacy of ±3,4-methylenedioxymethamphetamine-assisted psychotherapy [...]  *Journal of Psychopharmacology*, 19.7.2010, s. 11-12. Artikkelin verkkoversio (PDF).  (englanniksi)